b'\n_START_ARTICLE_\nBarbizonin koulu\n_START_PARAGRAPH_\nBarbizonin koulu on taidehistoriallinen liike noin vuosina 1830\xe2\x80\x931870. Se sai nimens\xc3\xa4 Barbizonin kyl\xc3\xa4st\xc3\xa4 l\xc3\xa4hell\xc3\xa4 Fontainebleaun mets\xc3\xa4\xc3\xa4 Pariisin etel\xc3\xa4puolella, johon kertyi tuohon aikaan taiteilijoita ymp\xc3\xa4ri Eurooppaa._NEWLINE_Barbizonin taiteilijat halusivat kehitt\xc3\xa4\xc3\xa4 maalaustaidetta l\xc3\xa4hemm\xc3\xa4s realismia. Koulukunta syntyi reaktiona samaan aikaan vaikuttaneeseen romantiikka-liikkeeseen. Se sai alkunsa John Constablen vuonna 1824 Pariisin salongissa n\xc3\xa4ytteille tuomista maalaismaisemista. Koulun johtohahmoja olivat Jean-Baptiste Camille Corot, Charles-Fran\xc3\xa7ois Daubigny, Jean-Fran\xc3\xa7ois Millet ja Th\xc3\xa9odore Rousseau. Muita j\xc3\xa4seni\xc3\xa4 olivat muun muassa Jules Dupr\xc3\xa9, Constant Troyon, Charles Jacque, Narcisse Virgilio D\xc3\xadaz, Pierre Emmanuel Damoye, Charles Olivier de Penne, Henri Harpignies, Paul-Emmanuel P\xc3\xa9raire, Gabriel-Hippolyte Lebas, Albert Charpin, F\xc3\xa9lix Ziem, Fran\xc3\xa7ois-Louis Fran\xc3\xa7ais, \xc3\x89mile van Marcke ja Alexandre Defaux._NEWLINE_Barbizonilaisuuden perikuva on Milletin teos T\xc3\xa4hk\xc3\xa4npoimijat (1857), joka kuvaa kolmea maalaisnaista pellolla. Kuva ei ole maisema eik\xc3\xa4 muotokuva, siin\xc3\xa4 ei kerrota uskonnollista tai muuta tarinaa, kuva vain esitt\xc3\xa4\xc3\xa4 ihmisi\xc3\xa4 pellolla._NEWLINE_Koulua pidet\xc3\xa4\xc3\xa4n impressionismin edell\xc3\xa4k\xc3\xa4vij\xc3\xa4n\xc3\xa4. Vincent van Gogh opiskeli ja j\xc3\xa4ljitteli useita Barbizonin koulun taiteilijoita, kopioiden muun muassa Milletin t\xc3\xb6it\xc3\xa4. Suomessa Barbizonin koulu vaikutti kansallisromantiikkaan.'